Krizsán Lőrinc: Családi kirándulás

A szabadidőnket a családommal legtöbbször a szabadban töltjük. Szeretünk a városból kiszabadulni, élvezni a jó levegőt, az erdő tompa fényeit, a szél susogását. Tavaly a szüleimmel a Mecsekben jártunk, Kisújbányán. Ez egy mesebeli eldugott kis falu, mindössze 12 állandó lakossal.

Úgy találtuk meg ezt a helyet évekkel ezelőtt, hogy apukám gyerekkorában itt volt osztálykiránduláson, onnan emlékezett a település nevére. Ez egy nagyon különös falu, mert már alig él itt valaki, de van egy csodaszép temploma és egy különös, öreg elrejtett és elfeledett temetője, amit az arra járók csak nagyon nehezen találnak meg, mi is csak véletlenül bukkantunk rá. Ebbe a faluba esténként a vadállatok is bejárnak, mi is rendszeresen meglestük őket, ahogy a településen bóklásztak. Talán azért is ilyen csendes ez a falu, mert nehezen megközelíthető, mindössze egy szerpentin út vezet oda, amin egy autó még éppen elfér.

Az erdő érintetlen, ezért él itt rengeteg állat, senki sem háborgatja őket. Egyszer az egyik túránk során sétáltunk a Farkas-ároknál, ami egy csodaszép útvonal, amikor az erdő mélyéről előugrott hat kis vaddisznó, akiket én ijeszthettem meg véletlenül, mert én mentem elől, de amikor hirtelen feltűntek, én is megijedtem tőlük. Ahányan voltak, annyi felé szaladtak, az egyikük még meg is csúszott futtában. Óvatosan körülnéztünk, majd szedtük a lábunkat, nehogy előkerüljön az anyukájuk, és megtámadjon minket azt gondolván, hogy bántani akarjuk a malackákat.

Van egy gyönyörű patakja is a falunak, amely átfolyik az egész erdőn, többek között a kedvenc útvonalunkon, Kisújbánya – Óbánya túraútvonal mentén. Ezen a szakaszon a legszebb a patak, apával egyszer fürödtünk is benne. Sikerült jól felfrissülnünk, csak úgy kapkodtuk a levegőt, olyan hideg volt a vize! Találtunk már benne rákokat, szép, a víz által különleges formára csiszolt köveket, állati csontokat is. Sokszor játszottam azt, hogy ugrálok a köveken, és sokszor bele is estem a patakba.

Számos alkalommal elkapott minket a vihar, és nagyon megáztunk, ilyenkor félelmetesek voltak az égen cikázó villámok. Amikor egy hegyből kiálló sziklán álltunk, ahol a gyalogösvény is elvezetett, a lábunk alatt volt az egész Kelet-Mecsek. Előfordult, hogy ott ért minket a vihar, félelmetes, de egyben gyönyörű is volt az elsötétülő égbolt a fénylő villámokkal.

Nagyon sokszor emlegetjük azt a túrát, amikor 40 fok körül volt a hőmérséklet, és a nagyon hosszú túra közepére már elfogyott a vizünk. Úgy döntöttünk, nem fordulunk vissza, hanem teszünk egy kis kitérőt, elmegyünk egy forráshoz. Mire odaértünk, már teljesen kitikkadtunk. Döbbenten vettük észre, hogy a forrás teljesen kiszáradt. Ekkor már úgy éreztük, hogy mindannyian szomjan halunk. Soha nem esett még olyan jól limonádé, mint az, amit egy további rövid séta után fellelt büfében fogyasztottunk.

Sok ember már elkerüli ezt a kis falut és ezeket a túraútvonalakat, de mi nem tudjuk megunni ezt a tájat, csendet, nyugalmat.

A leginkább azért, mert nagyon különleges hely, olyan, mintha nem telne az idő, megállt volna az idő kereke.